Binne enkele sekondes is die ruiter hier onder die Luiperdman, en Leon spring. Met geritsel van blare en die geraas wat die vreemde mondering veroorsaak, spring die Luiperdman na benede. Hy kom die volgende oomblik op die nek van die ruiter te lande. Albei val grond toe en die perd proes en spring opsy. Die Luiperdman speel egter gou met die Arabier klaar. twee harde houe tref hom onder die kakebeen, en om heeltemal seker te maak dat hy tot laat in die nag soet gaan slaap, slaan die Luiperdman hom met 'n lang klip in die nek. Sonder om te aarsel, gryp die luiperdman die krom sabel en nader versigtig die perd.